KACHIN NI A DARU MAGAM LU WA AI LAM
Kachin ni a Daru Magam lu wa ai hpe garai n tsun yang shanhte a ginru ginsa yu hkrat wa ai satlawat hpe shawng chye na tawn da ra na ga ai. Dai hte maren ginru ginsa hkrunlam kaba mung (3) daram nga ai hpe ntsa lam maram yu ai, shingnrai ya Miwa mung kaw nga ai Kachin ni nan Kachin a ginru ginsa lam hpe tsun hkai ai ngup aga hte tsun ginlen ai lam ni hta e mahta nna shawng madun mayu ai.
Kachin ngu ai hta shawng ningpawt e hpung (5) nga ai. Dai ni gaw hpang e Jinghpaw hte Nung, Rawang mying wa ai. Daini raitimung “ga” ni hta Nung Rawang hte Jinghpaw “ga” gaw grau ni hkat ai hpe mu lu ai. Nung kaw na Jinghpaw gale wa ai ngu tim pyi mai byin wa ai lam ni nga ai. Kaga hpung ni gaw Maru ngu ai hpung re. Dai Maru ni mung wuhpung (3) rai nna nga ai nga nna Miwa mung na Kachin labau sawk sagawn ai Dukaba Manam Tawng tsun ai. Dai aten hta Tibet mung a sinpraw dingdung maga (wdbufjrufcif;jyif ) ngu ai nga ai. Dai kaw rem lu rem sha nna kan bau ai ni gaw amyu grai law ai hte Masha jahpan mung grai law wa ai. Dai shaloi wudat shara gashun lamuga shalawq hkat nna, majan kaba byin ai. Nkau mi majan hprawng yen ra ai. Hprawng yen ai ni hta Maru hpung (3) mung lawm ai. Majan hpe hprawng yen da sai nga tim, majan gaw ngut mat sai nrai. Shanhte hprawng hkrat wa ai lam kaw manu mana naw gasat lai ra ai. Dai hprawng yen ai Du (3) kaw na Du (2) hte shi a ama ni mat mat ai kun? Masha ni e dang la ka-up la kau ai kun? atsawm n chye ai. Raitimung Sinpraw maga hku yu wa ai Ningbaw wa hte shi a hpang hkan ai ni gaw Yee Su ngu ai ni a Mung de du mat wa ai nga nna Miwa Mung kaw na Zaw Buk labau sara ni gaw lawu na hte maren tsun ma ai. Shingrai Maru ga hta Yee ga ganoi ka-ang hkup lawm ai nga ma ai.
Miwa Mung na Zaw Buk labau sara Duwa Tsing Yu Hkawng Dau tsun ai gaw, Maru ni a labau ningpawt kaw Byu Chyawng Muk, Muk Mawk Lam, Mawk Lam Gam ngu ai gaw Masha mying nre, Buga mying ni re. Yee amyu ni gaw Mare htawt ai shaloi, hpang na Mare mying hta shawng na Mare a mying daw mi shalawm ai htung nga ai. Dai majaw Muk Mawk Lam kaw na bai htawt ai mying ni hpe shamying ai gaw Yee Su amyu ni hta sha nga ai. Maru ni hta mung de a shawng e n nga ai. Dai hpang Masha a mying de bai kap mat wa ai. Hpang na Mare a mying hta shawng na Mare daw mi lawm ai zawn, kasha a mying hta Kawa a mying daw mi lawm mat wa ai. Bai nna ginru ginsa labau sawk sagawn ai Dukaba Manam Tawng shi nan mu chye ai lam hpe dai Miwa mung na Zaw Buk labau hta ka da nga ai. Yee Su ni a Mungdan kata kaw nga ai ten hta Maru ni mung shanhte a madu up-hkang Mungdaw lu yu sai lam Miwa laika hta rawng ai nga nna tsun ai. Dai Mungdaw a mying hpe “Maru Ta Wang” ngu nna shamying ai. Bai nna Ningbaw Ningla lata ai shaloi Ningbaw lata hkrum na ni Lungpu kata de shang rawng nga nna Jan pru wa jang Jan lagaw shawng hkra ai wa hpe up-hkang na ahkaw ahkang htung lang ma ai. Dai hpe Miwa ga hku “Maru Dang Chyu” ngu nna daini du hkra shamying da ai nga nna tsun ai. Dai Maru ni a madu up-hkang Mungdaw na Maru hkaw hpe mung ya du hkra naw mu lu ai nga nna tsun ai. Yee Su ni hte Maru ni gaw rau nga nga ai kaw na. Majan byin wa nna Maru ni mung Lho Su ngu ai ni nga ai de hprawng mat wa ai ngu nna tsun ma ai.
Maru ni Ningbaw Ningla lata ai lam gaw Yee Su Mung kaw sha nrai, Hpung Mai Hku ga du ai shaloi Jho Mo Lungrap makau kaw Cho Hko ngu ai wa hpe, moi na hte maren Lungpu kaw lata ai lam shanhte a labau hta adan sha ka da ai. Lho Su Mung kaw gayau rawng nga ai Maru ni gaw hpang e Tibet Mung a htumpa daw, shawng e Jinghpaw, Nung, Rawang ni Matsaw Ningtsang Lamu, Madai ngu nna shamying ai bum ni nga ai maga de du mat wa ai. Maru ni du mat wa ai Tibet Mung gaw Zang ngu ai bawsang ni a lamuga kaw re. Maru ni lata da chyalu re Ningbaw ni gaw Zang ginra kaw na bum kaw Htingnu gap ai. Dai shani kaw na shi hpe gaw Zang Bum wa ngu shamying ai. Law Law ni hte gayau mat wa ai shani kaw na Maru n mying ai sha “Lho Su” nga nna mying mat ai. Dai Zang Bum, Zaw Buk Duwa a hpang e Ningbaw gade galai ai labau hta n mu tim, Cho Hko gaw Zaw Buk wa a hkringhtawng dagraw nna du tai wa ai rai nga ai. Ndai ginru ginsa hkrun lam gaw Lho Vo ni a Ginru ginsa hkrun lam ngu mai ai. Kaga ginru ginsa hkrun lam langai mi gaw Tibetten rusai hta “Shu” hpe grai ahkyak shatai ai lam, (Kachin Research Journal) hta madun da nga ai. Lungpu Lungma ni hpe Shu sumla bai krau kawk nna kaja wa Shu zawn di da ai lam nga ai nga nna tsun ai. Dai “Shu” hpe shareng ai hta Kachin ni mung lawm ai. Dai majaw Jan Shata hpe pyi “Shu” e mayu kau ai hpe kam ai. Shahte ni lai hkrat wa ai bum gaw tsaw, Jan pru ai bum gaw nem re ai majaw shahte mada mu ai hku nga yang Jan gaw ga kata hku pru lung wa ai hku mu ai. Dai makau kaw summwi ni mahkup ni ka-up taw nga ai rai nna, daini a ntsa kaw jan hkra jang Jan pru ai hku shingbut zawn yu nawn ai. Dai hpe Joiwa ga hta “Jan shingbut” nga nna shamying ai hpang e shanhte nawt hkrat wa ai hkrun lam gaw nem mat wa ai rai nna, Jan gaw Bum kaw pru ai hku bai byin wa ai. Dai majaw dai prat na Joiwa ga gaw, ga hku pru ai hku n tsun sai, “Praili rummawng, praidan shagawng” nga nna bai tsun ai. Jan gaw shagawng bum hku pru ai hku bai chye na wa ai. Shingrai bum hku pru ai hku bai chye na wa ai. Shingrai tsaw htum ai bum hpe Jan hkaw, Shata hkaw ngu nna bai shamying ai. Ndai Jan hkaw Shata hkaw gaw Miwa Mung na ginru ginsa sara Dukaba Manam Tawng shi nan wa lung yu sai lam tsun ai.
Dai Jan hkaw (shn) Jan bum a sinpraw maga de tsi amyu myu tu ai. Dai maga de gaw Mahtum Mahta ngu ai ni nga ang ai. Shingrai shinggyim Masha ni dai de na Num la yang sharung shakau hku tsihkrung tsiwa ni jaw dat ai lam Joiwa ga hta rawng ai. Dai bum ni gaw Jan bum (shn) Jan Hkaw hte matut taw ai shara ni re. Ya raitimung Joiwa ga hta “Jan tsi mangau, Shata tsi gau, Jan rungban, Shata rungtaw” ngu nna naw joiwa ai. Dai Jan hkaw, Jan bum a sinna maga de gaw Ja grai rawng ai. Ja hpe manu dan ai hku nna n chye lang ai, lang mai ai arai myu mi hku sha lang ai. Dr. Maran Ja Gun tsun ai ga hta Ja hte galaw ai arung arai, dinghku rai, ntaw ntsang, galaw da ai hpe mu lu ai nga nna tsun ai. Dai arai ni gaw lahkawng yep n rai ai sha, nga ai shara kaw masum msaum nga ai nga nna tsun ai. Dai maga de gaw jan wa a kanau Madai wa nga ai maga rai ang ai. “Jan Bum pungding e ngat, gumhpraw bum pungding e hkringdat, Ja bum pungding sin Gumhpraw bum tsaihkawng rin” ngu nna hkringdat ai
Dai bum a gade nde gaw hkarawq layangpa nga ai. Dai hkarawq layangpa hku ginru ginsa ni lai ai. Kachin ni a ginru ginsa hta maubung ni hte kaja wa byin ai ni gayau byin ai hpe mu lu ai. Kalang lang Masha grai law ai hpe tsun nga ai. Kalang lang gaw gahti gari sha rai mat wa ai lam ni rawng ai. Laili Laika ni mung lu yu sai lam rawng ai. Dai hkrun lam dingyang tup Myu langai mi hte gasat hkat, dai ni hpe dang sai nga yang kaga amyu langai mi hte gasat, hkrunlam tup majan hkrai gasat hkrat wa ai hpe mu lu ai. Shanhte yu wa ai kaw “Shu” Mung ngu ai nga ai. Dai “Shu” Mung pyi lawu “Shu” Mung hte Lahta “Shu “ Mung ngu ai nga ai. Kaga amyu ni gaw Jinghpaw Myu ni hpe “Shu” amyu ngu nna tsun ai. Dai hta n ga ya na aten hta htunghking hte seng ai hkan “Shu” sumla ni hpe law law mu lu na re. Dai “Shu” Mung hku gaq lai hkrat wa ai ngu kam mai ai.
Mying hte seng nna anhte hpe moi na ni gaw “Hpu-Ok” amyu nga nna Sara kaba Maran Brang Di a labau nhprang hta rawng ai. Kachin Research Journal kaw rawng ai nga nna mung tsun ai. Hpamajaw amyu (11) ting kaw wa rawng ai ngu ai hpe anhte myit yu mai nga ai. Anhte Kachin ni gaw ram ram law ai hku yu hkrat wa ai ginru ginsa hpung ni re. Shawng e tsun saga ai hte maren Majan grai gasat ai ni re. Masha jahpan shalaw ai majan re. N law ai hpung ni hpe law ai hpung ni e ka-up nna tinang a wuhpung shatai la kau ai majan rai nga ai. Hpamajaw nga yang Masha jahpan law ai masha ni sha grin nga lu ai. N law ai ni gaw aloi sha mat mat lu ai. Dai hte maren anhte mung Majan langai mi gasat yang masha nkau mi mat mat ai. Dai ni gaw shanhte lawm mat ai wuhpung kata e Jinghpaw ga ga mat ai. Majan kalang bai gasat yang Masha nkau bai rim la hkrum mat ai. Dai majaw Jinghpaw ni hpe rim la ai wuhpung shagu hta Jinghpaw ga lawm ai mung mai byin ai. Mali Hku ga de du ai gaw, ngam ai ntai nmai re ai ni sha du shang wa ai hku ang ai. Mali hku kaw gaw kaga amyu hte aja awa gasat ai lam nau n mu sai.
DARU MAGAM LU WA AI LAM
Kachin ni daru magam lu wa ai lam ningpawt ninghpang (3) tsun hkai ai kaw na
- Lho Vo ni (shn) Zaw Buk ni daru magam lu wa ai lam hpe lahta e ka madun da sai. Zaw Buk ni gaw daru magam lu ai lam hpe Zaw Buk n re ai Lho Vo ni mung ningdang ai lam n nga ma ai. Shanhte a joiwa ga hta, “Zaw Buk zuk ze li, lavin sak ze li” nga nna rawng ai. de a lachyum gaw bum lagaw kaw tu ai Maibau hpun gaw bum ningtsa de galu dep wa ai zawn Zaw Buk kasha Cho Hko gaw Jan Shata e madi shadaw ai du tai wa sai ngu mayu ai rai malu ai. Dai ni du hkra Zaw Buk ni gaw Du rusai hku nga nga ma ai. Lamu ga jadip jahpang lu ai hkrai rai ma ai.
- Kaga Du magam ningpawt langai mi gaw Jum ju ai hte seng ai Tibet mung kaw Jum la-ing kaba langai mi daini du hkra nga nga ai, Miwa mung na ginru ginsa sawk gyin sara Dukaba Manam Tawng shi nan wa mu sai lam tsun dan ai. Laika hte mung ka shabra ai lam nga nu ai. Dai lam hpe Salang Zahe Lum Hkawng tsun dan ai ningmu hku nna ka mayu ai. Shi tsun ai gaw dai Jum nawng nga ai pa hpe Laje Pa ngu nna shamying ai. Dai Jum nawng makau e gaw Jum ntsin chyu ai, nam dusat hpawlam shatnga, chyahkyi, u hkinji hkinjoi ni hkrai hpring ai nga nna tsun ai. Dai shara hte ram ram tsan ai bumga kaw Dai Jum nawng a makau grup grup shinggyim Masha ni nga shajang ai. raitimung dai Jum nawng de sa du yu ai lam, dai Jum nawng gaw masha matu akyu kade rawng ai lam shanhte n chye ma ai. Dai masha ni hta Masha amyu shaga ai ga hpan (10) jan daram nga ai nga nna tsun ai. Jum nawng makau kaw nga tim Jum n lu sha ai ni rai ma ai. Hpang e angwi sha dai Jum hpe shadu nna lu, simai hta bang sha mai ai hpe chye jang Jum nawng kashun hkat ai hku shaning shagu majan byin ma ai. Nkau mi Masha jahpan law ai. Dai majaw gasat shagu masha law ai ni dang ai. Raitimung n law ai ni e Jum ju ai bungli hpe sa jahten hten re ai majaw, kadai mung akyu n hkam sha ma ai nga nna Pungga Ja Li a “Wunpawng sha ni a hkapla hkansa shatup lam” laika buk hta tsun da nga ai. Dai hpang dai shada majan byin ai ni yawng jawm bawngban nna rau sha Jum hpe jawm ju sha na matu mahtang myit hkrum ma ai. Raitimung dai shara gaw ram ram tsan ai hte ga n manu ai majaw, sa sa wa wa n loi ai shingrai amyu shagu kaw na nta htinggaw masha jahpan hta hkan nna jum ju na masha san la ma ai. Dai san da ai Jum ju Masha ni hta Jinghpaw hku “Shadan” Lachid hku “Shatung” ngu ai ni grau law ai. Hpang e dai grau law ai ga e “Shatung” ga gaw shawa ga tai wa sai. Lachid ni gaw daini du hkra “shatung” nga nna shamying ma ai. Jum ju ai ni mung mayat maya law htam wa nna amyu langai tai wa , raitimmung dai amyu gaw mying n lu ma ai. Dai de na du sa wa ai yawng hpe Jum Ju ai ni Jum maw hpaw ai ni ngu nna jawm matsing ma ai. Dai shani kaw nna Jinghpaw ngu ai mying lu wa ai nga nna moi na Salang ni hte Miwa mung na Dukaba Manam Tawng adan aleng tsun nga ai. Ndai Jinghpaw ni gaw Jum lu sai rai nna, Jum a majaw sut su wa ai, sut su jang majan dang ai. Majan dang jang Masha law wa ai. dai shani kaw na Jinghpaw ngu ai ni Masha a ntsa e daru magam lu ai amyu tai wa ai. Jum a majaw miman pa arawng lu, ahkaw ahkang lu rai wa ai ngu tsun ma ai
- Wunpawng sha ni a ginru ginsa lam a sinpraw maga de ram ram ringchying sai mungdan langai mi nga ai. Dai mungdan a hkaw hkam gaw Kachin ni matsing ai daram nga yang Numdung Dani hkaw dung ai prat, shi a hpang kaw Nanap Chyauhpa ngu ai wa hkaw dung ai prat re. Ndai Nanap Chyauhpa ngu ai wa hpe gaw daini raitimung bawsang shagu ni a maumwi ni hta rawng ai. Dai shaloi anhte a ginriu ginsa Ningbaw rai nga ai Numdung Naba gaw Nanap Chyauhpa ngu ai hte jinghku hku ai. Dai lam hpe asak ram ram kaba sai, Myitkyina Ye Kyi kaw nga ai Salang Male Hpung tsun hkai ai hpe ka madun da ai.
Laning mi na hta Nanap Chyauhpa gaw poi kaba galaw ai. Dai shaloi Kachin ni a ginru ginsa Ningbaw Numdang Naba hpe mung shaga ai. Shaga ai hte maren kumhpaw kumhpa makratna, matum, lagat gatbaw, wunrin ni sa kumhpa ai nga nna tsun ai. Dai shani kaw na Numdang Naba hte Nanap Chyauhpa gaw grai hkau ai jinghku tai wa ai. Gupchyawp ni, Baren lung ai palawng galu ni, kumhpa jaw dat ai. Dai aten hta Kachin ginru ginsa ni gaw hpri hpe atsawm nchye lang shi ai. Nlung ni, nra ni sha chye lang shi ai. Dai majaw Numdung Naba wa gaw Nanap Chyauhpa kaw hpri hpaji, nlung hpaji sharin la na matu masha dat sai. Dai hte maren hpri hpaji rai nga ai nri, nhtu, hkra, di zawn re ai ni dup ai, jaw ai hpaji sharin wa sai rai nna, Kachin ni hta mung hpri chye lang wa sai. Hpri lang sai hte maren, majan mung grai dang ai. Makau grup yin hkan na yawng ni jawm hkrit hkungga wa sai. Dai lam gaw Kachin ni a Ningbaw Ningla masa hpe sharawt ya ai tai wa sai. Dai shaloi na Kachin Ningbaw a mying gaw “Daru” ngu ai wa re nga ma ai. Shi a hpang na Ningbaw ni yawng hpe mung “Daru” nga nna jawm hkrit hkungga ai. Hpang na daw kaw “Daru” hta “Magam” ngu ai jat ai. Magam ngu ai gaw “Daru” a ntsa na wa re. Dai ga hpe daini du hkra joiwa ni, “Daru Magam lang ninghtang magam shang, daru magam lu ninghtan magam ku” nga nna naw joiwa nga ma ai. Dai di, hkra, nhtu chye galaw ai Ningbaw wa gaw shi a kasha shayi sha ni numwa numsa rai yang di, hkra, nhtu ni hpe shalawm dat chye ma ai. Dai htung gaw dai ni du hkra mayu ni e dauma ni hpe jaw ai sharung shakau kungdawn ja tai taw nga sai. Ndai lam mung Kachin ni a Daru Magam lu wa ai majun masum kaw na langai mi re.
DARU MAGAM A MUNGMASA AYAI WA AI LAM
Mi na daru magam wa lang ai mungmasa hpe Gumchying Gumsa mungmasa ngu shamying ma ai. Gumchying ngu ai gaw ngang sai, grin sai ngu mayu ai. Gumsa ngu ai mung moi jau jau kaw na lang nga ai mungmasa hpe tsun ai. Gumchying gumsa hta daru magam wa a mungmasa hkringhtawng dagraw ai wa chyu sha du tai lu na ahkang lu ai. Kalang lang Gumchying Gumsa du nta kaw “La” n nga mat jang dai nta a uma ga de Du wa hpyi chye ma ai. Dai shaloi gaw Ma kaji (shn) myit n gring ai mana raitimung woi shayu la nna Du galaw shangun ma ai. Daru wa a hkring htawng n lu ai ni gaw Du tai na myit mung n rawng ma ai. Du mai tai ai baw mung n shadu ma ai.
GUMLAU MUNGMASA
Dai daru magam ni up ai mungmasa hta ladu shalai nna, Ningkawn hta sha ai lam ni nga wa ai. Yi kaw hkai ai shingtawnpan du hkra hta ai. Chyu chyu ai Ma kanu ni kaw na chyu ningkawn du hkra hta ai nga nna Zaw Buk labau hta, Zaw Buk Duwa langai mi a lam ka da nga ai. Dai majaw mungmasha ni n hkam lu nna rawt gumlau wa ai. Gumlau ai ngu ai gaw manu hpe jahpoi shayawm kau ai hpe tsun ai. Grau ahkyak rai nga ai, Gumchying Gumsa Duwa hpe jawm jahpoi ai lam mara jawm shagun ai lam, n madat n mara mat ai lam hku nna Gumlau ma ai. Dai Zawn Du ni hpe lu gumlau kau ai shaloi Ningbaw n lu sai majaw up-hkang na masha n nga ai. Tinang kam mara nga ai manghkang bai pru wa ai.
GUMRAWNG GUMTSA MUNGMASA
Gumrawng gumtsa ngu ai gaw Ningbaw law ai hpe tsun ai, Gumtsa ngu ai gaw latsa du hkra raitim mai nga ai hpe ngu mayu ai. Dai gumrawng Gumtsa hta Duwa gaw nga lu ai, shi a Du shingkang shingwang hte du hking graw nga lu ai raitimung, Mung Masha hpe up ai gaw Duwa nrai sai. Hkringjawng hkringmang ni san da ai Mare Salang ni she rai mat sai. Duwa mung Ningkawn n sha sai. Ndai zawn rai nna byin ai gaw lai wa sai latsa ning daram kaw nna 1964 ning daram du hkra nga lai wa sai.
Ga hpungdim
Htawm hpang de na Kachin ni a kam maga
Manmaw ga kaw nga ai Jinghpaw nkau mi hpe “Gauri” ni ngu nna shamying ai. “Gauri” ngu ai mying gaw Miwa Mung hte Jinghpaw Mung lapran hku yu wa ai Kong Ring Bum hpe “Gauri” krung ngu nna tsun ai. Dai bum gaw ga jarit Kong Ring shagawng hpe hkan hkrat wa ai ni re. Dai aten gaw gara shaning re ngu hkrak ntsun lu ai. Manmaw ga, Sinlum ga hkan nga ai ni mung ya Miwa Mung maga yu hkrat wa ai ni re. Shanhte a Mare ningsa ni Miwa Mung kaw nga ai. Gashadawn Banggaw Mare, Hkringmu Dan Mare hte Kaga Mare law law kaw na yu wa ai re. Namsan Mare hkan Jinghpaw Sama Mare hkan nga ai ni gaw ya Miwa mung shadan krung hku nna yu hkrat wa ai rai ma ai. Lawk Hkawng lam, Shi Hpwi, Tamung Dumbang hkan nga ai ni mung ya Miwa Mung maga hku lai shang wa ai ni re. Lawk Hkawng, Shi Hpwi lam kaw 1954-55 hkan shani shagu manam n dumhprut ai sha, yan yu wa ai ni re. Ya aten hta Dingjang, Manhkring, Nbawn Lup hkan nga ai ni gaw dai masha ni hkrai re. Dai masha ni gaw labu palawng hpe ahkyeng, achyang, ahpraw, dingdung hku ka ai hpe hpun sumraw ai ni re. Putao maga hku shang wa ai ni gaw dagrawq labu palawng ( *g0ef ) sumraw ai ni re. De a shawng na ni gaw gara hku ganing rai yu wa ai, gawn tsun ai masha nau n nga ai. Kachin ni hta ndai masha yu hkrat wa ai hkrun lam hpuntun matut nna yawm mat ai rai yang kam maka myu mi galai mat na rai nga. Shawng de na zawn kaga alak mi law nna matut ginru ginsa yu hkrat wa ai rai yang kam maka amyu mi gale mat na re.
Lahta e tsun ai hpang jahtum ginru ginsa ni gaw Mungdaw Asuya a prat hta, Mungdaw Ningbaw Lahpai Zau Lawn galaw nga yang Miwa Mung a Rawtmalan hpuntan a majaw hpyenyen hkrat wa ai ni re. Dai hpe hpyen yen ngu na kun? Yangon Asuya de jawm tang na myit yu ai shaloi, Masha jarang n law la ga ai majaw Lisu ni mung Kachin sha re ngu nna tang na matu rapdaw salang Kareng Kam shawn nna Duwa Karing Naw tau ai hte dai Lisu ni hpe Mungchying masat galaw ya nna shara jahkrat ya na matu dawdan sai nga nna dai ten hta sut hkring mang rai nga ai Duwa Lawang Li tsun dan ai. Dai ni lama n yu wa yang Kachin masha jahpan gaw ya na daram nga na nrai. Ya mung naw yu wa jat na kun? n yu wa jat na kun? ngu ai hta madung nga ai. Dai lachyum hpe Mandy Sadan a “Being and becoming Kachin” laika buk hta e ka da nga ai.
Pungga Ja Li
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn epo_Latn